**Zmluva na dodávku sieťových zariadení a poskytnutie inštalačných služieb**

uzavretá podľa §536 a nasl. zákona č. 513/1991 Z. z. v znení neskorších predpisov

(ďalej len „ObZ“)

a v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“)

(ďalej len „zmluva“)

**Článok I**

**Zmluvné strany**

1. **Objednávateľ: Univerzita Komenského v Bratislave**

 **Rektorát - Mlyny UK**

Sídlo: Šafárikovo nám. 6, 814 99 Bratislava

Korešpondenčná adresa: Šafárikovo nám. 6, P. O. Box 440, 814 99 Bratislava 1

Štatutárny orgán: prof. JUDr. Marek Števček, PhD., rektor

IČO: 00 397 865

DIČ: 2020845332

Osoba oprávnená:

- na podpis zmluvy: prof. JUDr. Marek Števček, PhD., rektor

- konať vo veciach realizácie zmluvy: (doplní verejný obstarávateľ pred podpisom zmluvy)

tel.: (doplní verejný obstarávateľ pred podpisom zmluvy)

e-mail: (doplní verejný obstarávateľ pred podpisom zmluvy)

(ďalej len „objednávateľ“)

1. **Dodávateľ:**

Sídlo:

Zastúpený:

IČO:

DIČ:

Zapísaný v Obch. registri:

Tel.:

e-mail:

Bankové spojenie:

IBAN:

(ďalej len „dodávateľ“)

(objednávateľ a dodávateľ spolu aj ako „zmluvné strany“ alebo oddelene aj ako „zmluvná strana“)

**Článok II**

**Úvodné ustanovenia**

1. Podkladom pre uzavretie tejto zmluvy je výsledok verejného obstarávania nadlimitnej zákazky na dodanie tovaru s názvom *„Pokrytie WiFi sieťou všetkých blokov, VŠM Ľ. Štúra Mlyny, UK“* vyhlásenej vo vestníku verejného obstarávania č. *(doplní verejný obstarávateľ)* zo dňa *(doplní verejný obstarávateľ)* pod značkou *(doplní verejný obstarávateľ).*
2. Touto zmluvou sa stanovuje právny režim kúpy, inštalácie a následnej 36 mesačnej SW podpory zariadení podľa technickej špecifikácie uvedenej v Prílohe č. 1 – Opis predmetu zákazky a podľa Prílohy č. 2 – Cenová ponuka. Príloha č. 1 a Príloha č. 2 tvoria neoddeliteľnú súčasť tejto zmluvy.

**Článok III**

**Predmet plnenia zmluvy**

1. Predmetom tejto zmluvy je záväzok dodávateľa dodať tovary a služby, ktoré sú bližšie špecifikované v Prílohe č. 1 tejto zmluvy – Opis predmetu zákazky. Ide o:
2. **dodanie aktívnych sieťových prvkov, a to: dodanie 517 kusov prístupových bodov/WiFi AP, dodanie 17 kusov sieťových prepínačov (switchov)** spolu s ich imanentným softvérom a firmwarom, ktoré sú určené v Prílohe č. 1 tejto zmluvy a sú v súlade s technickou špecifikáciou a požiadavkami objednávateľa podľa Prílohy č. 1 tejto zmluvy (ďalej ako „zariadenia“ alebo jednotlivo „zariadenie“),
3. **dodanie pasívnych sieťových prvkov a inštalačného materiálu, a to: dodanie 15 kusov pasívnych Twinax káblov k pripojeniu switchov k existujúcej infraštruktúre, dodanie 456 kusov montážnych krabíc k WiFi AP, dodanie 456 kusov montážneho materiálu k uloženiu štrukturálnej kabeláže k AP, dodanie 456 kusov ethernet káblov k pripojeniu switchov k existujúcej infraštruktúre, dodanie 456 kusov ethernet káblov k pripojeniu WiFi AP k existujúcej infraštruktúre, dodanie 456 kusov ethernet káblov k pripojeniu užívateľov k sieťovej infraštruktúre, dodanie 22 kusov elektrických rozvodových panelov PDU pre rack 19”, dodanie 15 kusov horizontálnych panelov pre káblový manažment pre rack 19”, dodanie 97 kusov montážnych sád na upevnenie zariadení do vertikálnych líšt racku 19”, dodanie 15 kusov balení po 100 ks viazacích nylonových pások 2,5 x 100mm , dodanie 15 kusov balení po 100 ks viazacích nylonových pások, 4,8 x 200mm, dodanie 15 kusov balení po 100 ks viazacích nylonových pások 4,8 x 350mm**, ktoré sú určené v Prílohe č. 1 tejto zmluvy a sú v súlade s technickou špecifikáciou a požiadavkami objednávateľa podľa Prílohy č. 1 tejto zmluvy (ďalej ako „inštalačný materiál“),
4. **inštalácia dodaných 456 kusov WiFi AP zariadení** (ďalej ako „inštalačné práce“) v súlade s požiadavkami objednávateľa podľa Prílohy č. 1 tejto zmluvy a
5. **dodanie podpory dodávateľa dodaných zariadení na dobu tridsaťšesť (36) mesiacov** (ďalej ako „podpora“) v súlade s podmienkami stanovenými výrobcom dodaných zariadení.

(zariadenia, inštalačný materiál, inštalačné práce a podpora spolu aj ako „predmet plnenia“).

1. Objednávateľ sa zaväzuje za riadne a včas dodaný predmet plnenia zaplatiť dohodnutú cenu, ktorá je určená v Prílohe č. 2 tejto zmluvy ako v bode 4.4. tejto zmluvy.

**Článok IV**

**Cena a platobné podmienky**

1. Cena za predmet plnenia zmluvy je stanovená v zmysle zákona č. 18/1996 Z. z. o cenách v znení neskorších predpisov (ďalej len „zákon o cenách“) a vyhlášky Ministerstva financií SR č. 87/1996 Z. z., ktorou sa vykonáva zákon o cenách v znení neskorších predpisov. Cena je v súlade s § 2 citovaného zákona o cenách, založená na cene obchodného alebo sprostredkovateľského výkonu, ekonomicky oprávnených nákladoch a primeranom zisku.
2. Zmluvná cena pokrýva všetky ekonomicky oprávnené náklady dodávateľa vynaložené v súvislosti s dodávkou predmetu plnenia zmluvy podľa bodu 3.1 tejto zmluvy. V cene sú zahrnuté náklady spojené s výmenou reklamovaného tovaru počas záručnej doby.
3. Zmluvná cena je uvedená v Prílohe č. 2 – Cenová ponuka, ktorá tvorí neoddeliteľnú súčasť tejto zmluvy. Ceny uvedené v Cenovej ponuke sú cenami úplnými a konečnými, v súlade s § 3 citovaného zákona o cenách, t. j. nebudú sa zvyšovať o ďalšie náklady
4. Objednávateľ zaplatí dodávateľovi cenu za predmet plnenia v súlade s Prílohou č. 2 - Cenová ponuka celkom:

 cena bez DPH: XXX,XX eur

 DPH 20 %: XXX, XX eur

 Cena s DPH: XXX, XX eur

1. Na realizáciu predmetu plnenia zmluvy objednávateľ neposkytuje dodávateľovi preddavky a ani zálohy.
2. Cena za predmet plnenia uvedená v Prílohe č. 2 a v bode 4.4 tohto článku je maximálna a musí pokrývať všetky náklady dodávateľa nevyhnutné pre riadne splnenie predmetu zákazky. Akékoľvek dodatky k zmluve navyšujúce cenu predmetu plnenia s výnimkou možností podľa zmluvy alebo ZVO sú vylúčené.
3. V prípade zmeny zákonnej úpravy DPH zmluvné strany upravia cenu za predmet plnenia písomným dodatkom k zmluve.
4. Objednávateľ sa zaväzuje za riadne a včas dodaný predmet plnenia zaplatiť dodávateľovi cenu podľa tohto článku zmluvy na základe faktúry vystavenej dodávateľom po dodaní celého predmetu plnenia bez vád.
5. Vlastná platba sa bude realizovať formou bezhotovostného platobného styku v eurách na účet dodávateľa uvedený v záhlaví zmluvy po doručení faktúry bez nedostatkov objednávateľovi.
6. Lehota splatnosti faktúry je 30 dní odo dňa jej doručenia na korešpondenčnú adresu uvedenú v bode 4.12.
7. Faktúra musí obsahovať náležitosti daňového dokladu v zmysle príslušných právnych prepisov. Ak faktúra neobsahuje predpísané náležitosti, objednávateľ je oprávnený faktúru vrátiť, pričom doručením faktúry bez nedostatkov začína plynúť nová lehota splatnosti. Neoddeliteľnou súčasťou faktúry bude dodacie listy, výkazy inštalačných a prác, čiastkové a záverečný akceptačný protokol.
8. Fakturačná adresa objednávateľa je :

Univerzita Komenského v Bratislave

Šafárikovo nám. 6

P.O.BOX 440

814 99  Bratislava

 Korešpondenčná adresa objednávateľa je:

Univerzita Komenského v Bratislave

Rektorát – Mlyny UK

Šafárikovo nám. 6

P.O.BOX 440

814 99  Bratislava

Miestom dodania je:

Univerzita Komenského v Bratislave

Rektorát – Mlyny UK

Staré grunty 36

841 04  Bratislava

**Článok V**

**Podmienky dodania a preberania predmetu plnenia**

1. Miestom realizácie predmetu plnenia tejto zmluvy je: Univerzita Komenského v Bratislave, Rektorát - Mlyny UK, Staré Grunty 36, 841 04 Bratislava. Objekty v ktorých sa bude realizovať predmet plnenia zmluvy sú Átriové domky, Manželské internáty a Výškový blok B.
2. Dodávateľ sa zaväzuje dodať predmet plnenia podľa harmonogramu, ktorý je uvedený v Prílohe č. 1 zmluvy, najneskôr však do **11 týždňov (77 dní) odo dňa nadobudnutia účinnosti tejto zmluvy.**
3. Objednávateľ a dodávateľ si dohodnú konkrétny termín odovzdania a prevzatia predmetu plnenia ku každej etape v rámci lehoty uvedenej v bode 5.2 tejto zmluvy, na základe harmonogramu inštalačných prác, ktorý je uvedený v Prílohe č. 1 tejto zmluvy.
4. Dodávateľ je povinný dodať predmet zmluvy tak, aby počas jeho prepravy a inštalácie nemohla byť narušená jeho kvalita a vlastnosti.
5. V rámci inštalačných prác je dodávateľ povinný postupovať tak, aby neprimeraným spôsobom nenarušil bežné činnosti vykonávane objednávateľom a jeho zamestnancami. Realizáciu inštalačných prác musí dodávateľovi písomne schváliť objednávateľ najneskôr tri dni pred začiatkom realizácie predmetu plnenia.
6. Predmet plnenia – celkový aj čiastkový- bude dodaný spolu s dodacími listami, ktoré spolu s výkazmi inštalačných prác zostavenými dodávateľom a akceptačnými protokolmi tvoria neoddeliteľnú súčasť faktúry.
7. Okrem bežných náležitostí musí dodací list obsahovať aj údaje o nainštalovaných AP v rozsahu: MAC adresa WiFi AP, označenie zásuvky existujúcej štruktúrovanej kabeláže, číslo izby, budova (názov internátu, blok). Informácie podľa predchádzajúcej vety môže objednávateľ kedykoľvek počas realizácie predmetu zákazy vyžadovať od dodávateľa a dodávateľ je povinný mu tieto informácie poskytnúť do troch dní od vyžiadania.
8. Po ukončení inštalačných prác jednotlivých etáp určených v harmonograme inštalačných prác objednávateľ vykoná čiastkové akceptačné testovanie zrealizovanej etapy inštalácie. Čiastkové akceptačné testovanie je ukončené nahlásením výsledku dodávateľovi a odovzdaním zoznamu nájdených vád. Dodávateľ je povinný odstrániť nájdené vady, vrátane výmeny nefunkčných kusov zariadení a častí inštalačných materiálov. Po odstránení vád sa čiastkové akceptačné testovanie zopakuje. Po úspešnom ukončení čiastkového akceptačného testovania ukončí objednávateľ akceptáciu formou podpisu čiastkového akceptačného protokolu z čiastkového akceptačného testovania etapy.
9. Objednávateľ je pri prevzatí celkového predmetu plnenia tejto zmluvy povinný prekontrolovať jeho úplnosť, a funkčnosť a svojím podpisom na záverečnom dodacom liste, výkaze inštalačných prác, ako aj na záverečnom akceptačnom protokole potvrdiť prevzatie predmetu plnenia. Pri kontrole funkčnosti objednávateľ vykoná celkovú akceptačnú skúšku, pri ktorej zmluvné strany postupujú primerane ako v bode 5.8 zmluvy.
10. Objednávateľ je oprávnený odmietnuť prevzatie predmetu plnenia v prípade, ak tento bol dodaný po lehote na dodanie, alebo má viditeľné vady, alebo nebolo dodržané zmluvne dohodnuté plnenie predmetu zmluvy. V takomto prípade sa bude postupovať, akoby predmet plnenia ani nebol dodaný.
11. Predmet plnenia sa považuje za dodaný po podpísaní všetkých dodacích listov, všetkých výkazov inštalačných prác a všetkých čiastkových akceptačných protokolov ako aj záverečného akceptačného protokolu podľa bodu 5.6 zmluvy, kde bude uvedené množstvo, druh, cena, dodaných zariadení a zrealizovaných inštalačných, dátum, náležitosti uvedené v bode 5.7 tohto článku a bude podpísaný zodpovednými osobami oboch zmluvných strán.
12. Zmluvná strana ovplyvnená vyššou mocou je povinná druhú zmluvnú stranu upovedomiť písomne o začatí a ukončení pôsobenia vyššej moci bezodkladne, najneskôr však do 5 dní od začatia jej pôsobenia. Ak by tak zmluvná strana neurobila, nemôže sa zmluvná strana účinne dovolávať pôsobenia vyššej moci.

**Článok VI**

**Záruka na tovary**

1. Dodávateľ zodpovedá za vady predmetu plnenia v zmysle § 560 až § 565 ObZ. a v zmysle ustanovení tejto zmluvy.
2. Záruka za dodaný predmet plnenia je 36 mesiacov (3 roky) od finálneho prevzatia celého predmetu plnenia. Záručná doba začína plynúť dňom objednávateľovho podpisu záverečného dodacieho listu, výkazu inštalačných prác a záverečného akceptačného protokolu.
3. Dodávateľ sa zaväzuje, že predmet plnenia, ktorý je dodaný objednávateľovi podľa tejto zmluvy, nemá žiadne právne vady, t. j., že nie je zaťažený právami tretích subjektov týkajúcich sa najmä vlastníckych práv a práv duševného vlastníctva.
4. Predmet plnenia musí byť dodaný bez vád. Reklamácia vád zistených na predmete plnenia musí byť oznámená písomnou formou (aj e-mailom) a musí byť odoslaná dodávateľovi bez zbytočného odkladu, najneskôr do 10 pracovných dní od dňa zistenia vady. Súčasťou môže byť aj fotodokumentácia reklamovanej vady. Prípadné náklady na dopravu súvisiacu s reklamovaným predmetom dodania znáša dodávateľ v plnom rozsahu.
5. Náklady na odstránenie vád predmetu plnenia znáša v plnom rozsahu dodávateľ.
6. Poskytnutím záruky za akosť sa dodávateľ zaväzuje aj k tomu, že dodaný predmet plnenia (hardvér aj softvér) bude spĺňať požiadavky, parametre určené na tento predmet plnenia v súlade s Prílohou č. 1 tejto zmluvy počas celej doby trvania tejto záruky. Záruka sa nevzťahuje na chyby spôsobené nesprávnym zaobchádzaním, ktoré nie je v súlade s používaním predpísaným výrobcom.
7. Objednávateľ má právo v prípade zistenia akýchkoľvek vád dodaného predmetu plnenia na:
	1. výmenu vadného zariadenia alebo inštalačného materiálu za nové, bezchybné zariadenie alebo inštalačný materiál najneskôr do 3 pracovných dní od okamihu uplatnenia zodpovednosti za vady,
	2. odstúpenie od zmluvy v prípade nesplnenia povinnosti dodávateľa vymeniť vadné zariadenie za nové, bezchybné v stanovenej lehote alebo v prípade, ak objednávateľ požadoval v rámci jedného kalendárneho mesiaca reklamáciu viac ako trikrát.

**Článok VII**

**Využitie subdodávateľov, poistenie**

1. Ak dodávateľ pri plnení predmetu zmluvy využije kapacity subdodávateľa/ľov, ktorí sú známi, uvedie podiel plnenia zo zmluvy, ktorý má v úmysle zabezpečiť subdodávateľom na vlastné riziko a zodpovednosť, spolu s uvedením identifikačných údajov subdodávateľa, v rozsahu meno a priezvisko, obchodné meno alebo názov, adresa pobytu alebo sídlo, identifikačné číslo alebo dátum narodenia, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, funkcia.

|  |  |  |  |  |
| --- | --- | --- | --- | --- |
| Obchodné meno subdodávateľa | Adresa sídla subdodávateľa | IČO | Identifikácia a % podiel plnenia  | Meno a priezvisko osoby oprávnenej konať za subdodávateľa, adresa pobytu, dátum narodenia, funkcia, kontakt |
| \* |  |  |  |  |

\*(pozn. vyplní len úspešný uchádzač pred podpisom zmluvy, doplní počet riadkov podľa potreby)

1. Dodávateľ je povinný oznámiť objednávateľovi akúkoľvek zmenu údajov o subdodávateľoch.
2. Pravidlá pre zmenu subdodávateľov a povinnosť dodávateľa oznámiť zmenu subdodávateľa: Dodávateľ je povinný objednávateľovi predložiť písomné oznámenie o zmene subdodávateľa, ktoré bude obsahovať minimálne: podiel zákazky, ktorý má dodávateľ v úmysle zadať subdodávateľovi, meno a priezvisko, obchodné meno alebo názov, adresa pobytu alebo sídlo, identifikačné číslo alebo dátum narodenia, ak nebolo pridelené identifikačné číslo, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Navrhovaný subdodávateľ' musí spĺňať príslušné podmienky účasti podľa §32 ods. 1 písm. e) a f) ZVO , pričom si ich overí objednávateľ sám v dostupných zoznamoch.
3. V prípade zámeru realizovať nástup nového subdodávateľa a taktiež zámeru realizovať zmenu pôvodného subdodávateľa, prípadne pri zmene údajov pôvodného subdodávateľa, je dodávateľ povinný písomne informovať objednávateľa do piatich pracovných dní odo dňa uzatvorenia zmluvy so subdodávateľom o jeho nástupe na realizáciu predmetu plnenia zmluvy, resp. odo dňa, kedy došlo k zmene údajov, resp. k zámeru zmeny subdodávateľa. Subdodávateľ je oprávnený nastúpiť na realizáciu predmetu plnenia až po súhlasnom vyjadrení objednávateľa. Objednávateľ je povinný vyjadriť svoj súhlas alebo nesúhlas s navrhovaným subdodávateľom do 3 pracovných dní odo dňa doručenia písomného oznámenia dodávateľom.
4. Zmluvné strany sa výslovne dohodli, že zoznam známych subdodávateľov je súčasťou tohto článku a jeho doplnenie a zmena podľa tohto bodu nie je podstatná zmena zmluvných podmienok a nie je potrebné pre ňu uzatvárať samostatný dodatok k zmluve.
5. Objednávateľ má právo odmietnuť podiel na realizácii predmetu plnenia subdodávateľom, ak nie sú splnené podmienky uvedené vo všetkých bodoch tohto článku.
6. Dodávateľ je povinný uzavrieť a udržiavať v platnosti poistnú zmluvu (počas celého obdobia trvania zmluvy) na poistenie zodpovednosti za škodu spôsobenú na živote, zdraví a majetku objednávateľa a tretích osôb minimálne vo výške 318 128,35 Eur. Poistná zmluva, resp. jej fotokópia, a doklady o úhrade poistného predloží dodávateľ objednávateľovi najneskôr v čase podpisu tejto zmluvy, a opätovne kedykoľvek počas vykonávania predmetu plnenia do 3 dní, pokiaľ o to objednávateľ požiada. V prípade, ak dodávateľ v danom termíne takúto poistnú zmluvu neuzatvorí, je to dôvod na odstúpenie od zmluvy zo strany objednávateľa.
7. Ak dodávateľ nepredloží k momentu podpisu zmluvy objednávateľovi doklady o poistení podľa tohto odseku, bude toto považované za podstatné porušenie zmluvy, v dôsledku ktorého je objednávateľ oprávnený od zmluvy odstúpiť. V takomto prípade má objednávateľ právo uplatniť si voči dodávateľovi zmluvnú pokutu vo výške jednorazovo 5% z ceny predmetu plnenia vrátane DPH uvedenej v bode 4.4 tejto zmluvy, pričom toto právo mu vznikne dňom zániku tejto zmluvy odstúpením. Poistná zmluva musí byť platná až do času riadneho vykonania predmetu plnenia.
8. Ak dodávateľ nedodrží podmienky stanovené poistnou zmluvou uzatvorenou v súlade s touto zmluvou, musí odškodniť objednávateľa za všetky škody a nároky, ktoré mu vzniknú následkom nedodržania týchto podmienok.

**Článok VIII**

**Zmluvné pokuty, úroky z omeškania a zodpovednosť za škodu**

1. V prípade omeškania dodávateľa s plnením predmetu tejto zmluvy, teda s dodaním predmetu plnenia v lehote uvedenej v bode 5.2 zmluvy si objednávateľ môže uplatniť voči dodávateľovi zmluvnú pokutu vo výške 0,1 % z celkovej ceny predmetu plnenia s DPH uvedenej v bode 4.4 za každý, aj začatý deň omeškania. Týmto nie je dotknutý nárok na náhradu škody.
2. V prípade nesplnenia povinností dodávateľa spojených s využitím subdodávateľov, upravených v článku VII, si objednávateľ môže uplatniť voči dodávateľovi zmluvnú pokutu vo výške 0,1 % z celkovej ceny s DPH upravenej v bode 4.4 zmluvy za každý deň neplnenia si povinností. Týmto nie je dotknutý nárok na náhradu škody.
3. V prípade nesplnenia si akejkoľvek povinnosti uvedenej v tejto zmluve a jej prílohách, je objednávateľ oprávnený účtovať si zmluvnú pokutu vo výške 0,1 % z celkovej ceny s DPH upravenej v bode 4.4 tejto zmluvy za každý deň neplnenia si povinnosti, resp. za každé jedno porušenie, a to aj opakovane.
4. Ak nebude vykonaná úhrada dodávateľovi v zmysle platobných podmienok tejto zmluvy, môže si dodávateľ uplatniť za každý deň omeškania úrok z omeškania v zákonnej výške z hodnoty neuhradenej faktúry.
5. Pri odstúpení od zmluvy podľa článku X je druhá zmluvná strana oprávnená vymáhať preukázateľne vynaložené náklady.
6. Zaplatením zmluvnej pokuty nie je dotknutý nárok objednávateľa požadovať od dodávateľa plnenie za náhradu škody.
7. Dodávateľ zodpovedá za všetky škody, ku ktorým dôjde pri plnení podľa tejto zmluvy, a ktoré boli preukázateľne spôsobené ním alebo osobami, prostredníctvom ktorých zabezpečuje dodanie predmetu plnenia podľa tejto zmluvy, ako aj zanedbaním jeho povinnosti. Zodpovednosť za škody sa bude spravovať ustanoveniami § 373 a nasl. ObZ.

**Článok IX**

**Bezpečnosť a ochrana zdravia pri práci a požiarna ochrana**

1. Dodávateľ v plnom rozsahu zodpovedá za požiarnu ochranu predmetu plnenia a bezpečnosť a ochranu zdravia pri práci a bezpečnosť technických zariadení pri realizácii predmetu plnenia v súlade s ustanoveniami príslušných všeobecne záväzných právnych predpisov, najmä vyhlášky MPSVaR č. 147/2013 Z. z., vyhlášky MV SR č. 94/2004 Z. z., zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov a zákona č. 314/2001 Z. z. o ochrane pred požiarmi. Dodávateľ môže použiť iba materiály a výrobky ktoré spĺňajú podmienky a požiadavky uvedené v zákone č. 133/2013 Z. z. o stavebných výrobkoch.
2. Nástroje, prístroje, zariadenia, materiály a pracovné prostriedky sa môžu používať na pracoviskách objednávateľa, ak zodpovedajú platným legislatívnym predpisom a sú v bezchybnom technickom stave.
3. Dodávateľ je povinný vykonávať školenie svojich pracovníkov na zaistenie bezpečnosti a ochrany zdravia pri práci a požiarnej ochrany, preverovať ich znalosti a sústavne zabezpečovať kontrolu ich dodržiavania.
4. Ak budú na jednom pracovisku súčasne pôsobiť zamestnanci dodávateľa, subdodávateľa a objednávateľa, sú povinní spolupracovať na dodržiavaní predpisov a pravidiel. Za vytvorenie potrebných podmienok na úseku bezpečnosti a ochrany zdravia pri práci a požiarnej ochrany zodpovedá každý z nich v plnom rozsahu.Bezpečnosť a zdravie zamestnancov všetkých zúčastnených nesmie byť v žiadnom okamihu vzájomným pôsobením ohrozené. Pred začatím práce sa musia vzájomne informovať o nebezpečenstvách, možných ohrozeniach a preventívnych opatreniach, ktoré sú s prácami spojené.
5. Dodávateľ je zodpovedný za to, že jeho zamestnanci, ako aj pracovníci jeho dodávateľov a subdodávateľov pôsobiaci na mieste realizácie predmetu plnenia majú platné pracovné doklady, doklady odbornej kvalifikácie-spôsobilosti, osvedčenia, oprávnenia a iné, ktoré sú potrebné k výkonu realizovaných prác a činností.
6. Ak dodávateľ zistí, že pri jeho činnostiach sa vytvorilo ohrozenie alebo škody, je povinný neodkladne o danej situácii informovať objednávateľa.
7. Dodávateľ preberá plnú zodpovednosť za zabezpečenie prvej pomoci pre svojich zamestnancov, zamestnancov jeho dodávateľov a subdodávateľov a seba na pracoviskách a v priestoroch objednávateľa.
8. Dodávateľ je povinný pri prácach na dopravných ako aj peších komunikáciách a iných pracovných priestoroch vykonávať vhodné bezpečnostné opatrenia (úseky viditeľne označiť príslušnými príkazmi, zákazmi a pokynmi, zabezpečiť odklonenie dopravných prostriedkov a chodcov, vyznačiť existujúce ohrozenia a riziká, zabezpečiť dostatočné oplotenie, ohradenie prípadne iné potrebné zábrany), ak jeho činnosťou ohrozenie bude vyvolané.
9. Pracovné úrazy ktoré sa prihodia na území objednávateľa, je potrebné oznámiť objednávateľovi bezodkladne.
10. Dodávateľ je povinný informovať objednávateľa o všetkých jeho zamestnancoch a ďalších osobách, ako sú dodávatelia a subdodávatelia, ktoré sa budú zdržovať a vykonávať činnosti na pracoviskách a v priestoroch objednávateľa v dostatočnom predstihu tak, aby mohol objednávateľ za súčinnosti s dodávateľom všetkým dotknutým osobám vykonať vstupné informovanie na úseku bezpečnosti a ochrany zdravia pri práci a ochrany pred požiarmi, pred začatím prác. Pracovné činnosti na pracoviskách a v priestoroch objednávateľa môžu vykonávať iba takto preukázateľne informované osoby.
11. Dodávateľ je povinný zabezpečiť vždy pred odchodom pracovníkov z pracoviska, kde realizuje dohodnuté práce, vykonanie kontroly z hľadiska bezpečnosti ako aj požiarnej bezpečnosti. Zistené nedostatky je povinný okamžite odstrániť, príp. oznámiť objednávateľovi a na ohlasovňu požiarov v danom objekte (vrátnicu pre daný objekt).
12. Dodávateľ ručí v plnom rozsahu za všetky dôsledky spôsobené porušením a zanedbaním týchto povinností a predpisov.

**Článok X**

**Právo odstúpenia od zmluvy**

1. Zmluvu je možné ukončiť dohodou zmluvných strán k určitému dátumu alebo odstúpením od zmluvy.
2. Odstúpenie od zmluvy je možné:
3. pri podstatnom porušení zmluvy druhou zmluvnou stranou, alebo keď sa pre druhú zmluvnú stranu stalo splnenie podstatných zmluvných povinností úplne nemožným (vis maior), napr. v prípade poistnej udalosti, živelnej udalosti, pandémia, vojnový konflikt a pod.
4. ak dodávateľ poruší zmluvu iným ako podstatným spôsobom a takéto porušenie nenapraví ani v dodatočnej primeranej lehote na nápravu určenej objednávateľom.
5. Za podstatné porušenie zmluvy na účely odstúpenia od tejto zmluvy sa považuje najmä:
6. dodanie predmetu plnenia za iné ceny ako ceny uvedené v Prílohe č. 2 tejto zmluvy,
7. ak predmet plnenia zmluvy bude fakturovaný v rozpore s dohodnutými podmienkami v zmluve alebo bude fakturovaný opakovane,
8. omeškanie dodávateľa s dodávkou a realizáciou predmetu plnenia o viac ako 10 dní,
9. omeškanie objednávateľa s úhradou faktúry o viac ako 30 dní,
10. dodávateľ poskytne objednávateľovi predmet plnenia takým spôsobom, ktorý je v rozpore s touto zmluvou, nedodržanie ustanovení, špecifikácií uvedených v Prílohe č. 1 – Opise predmetu zákazky.
11. ak dodávateľ alebo objednávateľ vstúpi do likvidácie, na jeho majetok bude vyhlásený konkurz, konkurzné konanie bolo zastavené pre nedostatok majetku, reštrukturalizácia, bude zahájené exekučné konanie,
12. nedodržanie povinností uvedených v článku VII tejto zmluvy.
13. Zmluva zaniká dňom doručenia oznámenia o odstúpení od zmluvy druhej zmluvnej strane. Odstúpenie od zmluvy musí byť písomné, doručené doporučene prostredníctvom listovej prepravy a musí obsahovať stanovenie dôvodu, pre ktorý zmluvná strana od zmluvy odstupuje.
14. Odstúpením od zmluvy nie je dotknutý nárok na náhradu škody vzniknutej porušením zmluvy a nárok na zaplatenie zmluvnej pokuty.

**Článok XI**

**Záverečné ustanovenia**

1. Právne vzťahy oboch zmluvných strán neupravené touto zmluvou sa riadia príslušnými ustanoveniami ObZ a ostatnými právnymi predpismi SR.
2. Táto zmluva nadobúda platnosť dňom jej podpisu obidvoma zmluvnými stranami a účinnosť v deň nasledujúci po dni jej zverejnenia v Centrálnom registri zmlúv vedenom Úradom vlády SR. Dodávateľ súhlasí so zverejnením tejto zmluvy spolu s prílohami v úplnom znení.
3. Zmluva môže byť zmenená a doplňovaná v súlade so ZVO formou číslovaného písomného dodatku, ktorý sa stane platnými dňom jeho podpisu obidvoma zmluvnými stranami a účinnými dňom nasledujúcim po dni zverejnenia v Centrálnom registri zmlúv vedenom Úradom vlády SR.
4. Zmluvné strany vyhlasujú, že vedľajšie ústne dohody k zmluve neexistujú.
5. Zmluva je vyhotovená v troch rovnopisoch, pričom objednávateľ obdrží dva rovnopisy a dodávateľ obdrží jeden rovnopis.
6. Zmluvné strany vyhlasujú, že zmluvu uzavreli slobodne a vážne, zmluva nebola uzatvorená v tiesni ani za iných nevýhodných podmienok a je pre obidve zmluvné strany výhodná. Zmluvné strany si túto zmluvu prečítali, jej obsahu porozumeli a na znak súhlasu ju vlastnoručne podpísali.
7. Dodávateľ podpisom zmluvy vyhlasuje, že v čase uzatvorenia zmluvy je zapísaný v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“), ak sa ho povinnosť zápisu do registra partnerov verejného sektora týka. Dodávateľ zároveň vyhlasuje, že jeho konečný užívateľ výhod, zapísaný v registri partnerov verejného sektora nie je verejný funkcionár, definovaný v §11, ods.1, písm. c), body 1-13 ZVO. Dodávateľ uvedené vyhlasuje aj za svojich prípadných subdodávateľov.

Príloha č. 1 – Opis predmetu zákazky

Príloha č. 2 – Cenová ponuka

V Bratislave, dňa ........................... V ................................, dňa ..................

Objednávateľ: Dodávateľ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 prof. JUDr. Marek Števček, PhD.

 rektor